KIRJALLINEN KYSYMYS P-2340/02 esittäjä(t): Antonios Trakatellis (PPE-DE) komissiolle. Yhteisön ympäristömäärärahojen huono hallinto Kreikassa ja omistusoikeuden loukkaaminen Natura 2000 -hankkeiden toteutuksen yhteydessä.



Virallinen lehti nro 110 E , 08/05/2003 s. 0043 - 0044



KIRJALLINEN KYSYMYS P-2340/02 esittäjä(t): Antonios Trakatellis (PPE-DE) komissiolle (22. heinäkuuta 2002) Aihe: Yhteisön ympäristömäärärahojen huono hallinto Kreikassa ja omistusoikeuden loukkaaminen Natura 2000 -hankkeiden toteutuksen yhteydessä Kreikan parlamentissa tuotiin heinäkuussa 2002 ilmi yhteisön ympäristömäärärahojen huono hallinto Kreikassa. Euroopan komission jäsenen Michel Barnierin vastauksessa tämän kysymyksen esittäjän kysymykseen (E-0796/02(1)), joka koski yhteisön rahoitusta Natura 2000 -verkon hankkeille ja niihin liittyville töille sekä Euroopan maatalouden ohjaus- ja tukirahaston (EMOTR) rahoitusta ympäristönsuojelulle Kreikassa, oli liitteenä asiaa koskevia täsmällisiä tietoja, joiden perusteella kysyisin komissiolta, - mihin toimiin komissio ryhtyy tai on ryhtynyt EMOTR:stä, Euroopan aluekehitysrahastosta (EAKR) ja LIFE-ohjelmasta myönnettyjen määrärahojen huonon hallinnon parantamiseksi ja petosten estämiseksi ja sitä kautta ympäristön suojelun tehostamiseksi Kreikassa? - mihin hankkeisiin tai toimiin käytettiin 778 217 320 drakman (2 283 836,60 euroa) määrärahat, jotka myönnettiin Laganasissa, Zakinthosin saarella meriluontoa ja biotoopin hoitoa esittelevää puistoa varten ja joiden rahoitukseen myös EAKR (ympäristöalan toimintaohjelma) osallistui Caretta caretta -kilpikonnan suojelemiseksi? - onko komissio tietoinen siitä, että Caretta caretta -kilpikonnan suojelemiseksi ja Zanten kansallispuiston rakentamiseksi varattiin jo 20 vuotta sitten käyttöön ylisuuria alueita ilman minkäänlaista korvausta pakkolunastuksesta? Miten suurta yhteisön määrärahoin tapahtuvaa yhteisrahoitusta komissio pitää hyväksyttävänä sellaisille hankkeille, jotka mitätöivät omistusoikeuden ilman kohtuullisen ajan kuluessa suoritettavaa asianmukaista korvausta maanomistajille Euroopan unionista tehdyssä sopimuksessa (6 artiklassa) ja Euroopan unionin perusoikeuskirjassa (17 artikla)(2) vahvistettujen periaatteiden vastaisesti? (1) EYVL C 301 E, 5.12.2002, s. 54. (2) EYVL C 364, 18.12.2000, s. 1. Michel Barnier'n komission puolesta antama vastaus (30. syyskuuta 2002) Euroopan maatalouden ohjaus- ja tukirahaston (EMOTR) laitumien pitkäaikaista kesannointia koskevaan toimeen liittyvä yhteisön määrärahojen väärinkäyttö on komission tiedossa. Kreikan viranomaisten komission pyynnöstä suorittaman tutkimuksen ensimmäiset tulokset vahvistavat alueella tapahtuneen merkittävän sääntöjenvastaisuuden. Euroopan petostentorjuntavirasto OLAF tutkii asiaa talousrikoksia selvittävän poliisin, sisäasiainministeriön ja muiden Kreikan viranomaisten kanssa. Kaikki EMOTRan maksusuoritukset on keskeytetty ennen lopullisia tutkimustuloksia, joista ilmoitetaan Kreikan viranomaisille seurantaa varten. Komission tietoon ei sen sijaan ole tullut tietoa yhdestäkään Euroopan aluekehitysrahaston (EAKR) eikä LIFE-ympäristöohjelman yhteisrahoitettaviin hankkeisiin liittyvästä väärinkäytöksestä. Komissio muistuttaa, että yhteisrahoitettavien hankkeiden valinta ja täytäntöönpano kuuluvat toissijaisuusperiaatteen nojalla jäsenvaltioiden yksinomaiseen toimivaltaan, mikä koskee myös Euroopan aluekehitysrahastosta (EAKR) yhteisrahoitettavaa hanketta Laganasin meriluonnonpuiston perustamiseksi Zakyntokselle. Komissiolla ei sen vuoksi ole arvoisan parlamentin jäsenen pyytämiä täydellisiä tietoja, jotka annetaan ainoastaan tarkastusten yhteydessä. Komissio kehottaa kysyjää ottamaan yhteyttä toimenpideohjelmasta vastaaviin toimivaltaisiin viranomaisiin (Evrytanias & Iteas 2, 11523 Ateena, puh. 010-697 1700). Komission toimivaltuuksiin ei kuulu taloudellisten vahingonkorvauksien määrittäminen aiheutetun vahingon korvaamiseksi eikä pakkolunastuksesta päättäminen. Pakkolunastustoimet kuuluvat kansallisten viranomaisten toimivaltaan, ja ne toteutetaan kansallisen lainsäädännön mukaisesti. Niiden kustannuksiin on mahdollista saada yhteisrahoitusta rakennerahastoista yhteisrahoitettujen toimien tukikelpoisuudesta 28 päivänä heinäkuuta 2000 annetussa komission asetuksessa (EY) N:o 1685/2000(1) olevassa säännössä 5 vahvistettujen edellytysten ja rajojen mukaisesti. (1) EYVL L 193, 29.7.2000.